CELEX: 
Language: da
Date: 2021-06-28 00:00:00
Title: KOMMISSIONENS DELEGEREDE FORORDNING (EU) …/… om forlængelse af referenceperioden i Europa-Parlamentets og Rådets forordning (EU) 2020/1429 af 7. oktober 2020 om fastsættelse af foranstaltninger for at bidrage til et bæredygtigt jernbanemarked på baggrund af covid-19-udbruddet

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Siden begyndelsen af 2020 har udbruddet af covid-19 haft en stor indvirkning på jernbanetransporten i Unionen. Jernbanepassager- og godstransporten er faldet grundet begrænsninger af mobilitet og det deraf følgende fald i efterspørgslen efter transport. I løbet af pandemiens første periode i foråret 2020 indstillede jernbaneoperatørerne de fleste internationale passagertog. Antallet af passagerer i den indenlandske jernbanetransport faldt i den første bølge af pandemien med op til 90 % sammenlignet med det foregående år. Nogle få operatører, særlig nytilkomne operatører, måtte indstille driften, mens jernbanegodsoperatører meldte om et alvorligt fald i mængderne af transporteret gods, da mange sektorer reducerede eller endda indstillede produktionen på grund af pandemien. I hele sommeren 2020 forblev efterspørgslen og transportmængderne lave, både for passager- og godstransport. 
            
            
               Den anden bølge af pandemien i efteråret 2020 gjorde det nødvendigt for mange lande at træffe yderligere restriktive foranstaltninger i forbindelse med borgernes mobilitet. Nogle af disse foranstaltninger var gældende indtil begyndelsen af 2021. Nogle trafikmængder udviser en positiv tendens i perioden fra januar 2021 til marts 2021, men andre er forblevet på lave niveauer. Selv om antallet af tog-km næsten nåede op på niveauet før pandemien, er antallet af passagerer og mængden af transporteret gods (sidstnævnte i langt mindre omfang) endnu ikke nået op på niveauerne fra 2019. Derfor er pandemiens virkninger på transportsektoren fortsat betydelige.
            
            
               Den 7. oktober 2020 vedtog EU Europa-Parlamentets og Rådets forordning (EU) 2020/1429 af 7. oktober 2020 om fastsættelse af foranstaltninger for at bidrage til et bæredygtigt jernbanemarked på baggrund af covid-19-udbruddet. I henhold til artikel 2 i forordning (EU) 2020/1429 kan medlemsstaterne tillade, at infrastrukturforvaltere nedsætter, giver afkald på eller udsætter betalingen af afgifter for minimumsadgangsydelserne og for adgang til infrastruktur, der forbinder servicefaciliteter, hvis det er hensigtsmæssigt ifølge de markedssegmenter, der er udpeget i deres netvejledninger. Disse hjælpeforanstaltninger bør træffes på en gennemsigtig, objektiv og ikkediskriminerende måde og være knyttet til afgifter, hvis betaling er forfaldet eller vil forfalde i den referenceperiode, der er fastsat i artikel 1 i forordningen (1. marts 2020 — 31. december 2020). Forordningen har til formål at sætte jernbaneinteressenter i stand til bedre at klare de økonomiske konsekvenser af covid-19-pandemien og håndtere de akutte likviditetsbehov, så længe disse konsekvenser varer ved.
            
            
               Ved forordning (EU) 2020/1429 tillægges Kommissionen delegerede beføjelser til at forlænge dens referenceperiode. Kommissionen kan navnlig i henhold til artikel 5, stk. 2, vedtage en delegeret retsakt om ændring af den referenceperiode, der er fastsat i forordningens artikel 1. Denne beføjelse tillægges Kommissionen, når denne finder, at nedgangen i jernbanetransportens omfang i forhold til niveauet i den tilsvarende periode de foregående år er vedvarende, og at der er sandsynlighed for, at tendensen vil vare ved, og finder, at denne situation er et resultat af følgerne af covid-19-udbruddet. Sådanne konstateringer skal underbygges af de data, der er omhandlet i artikel 5, stk. 2. En sådan delegeret retsakt må kun forlænge referenceperioden med op til seks måneder, og referenceperioden kan ikke forlænges ud over den 14. april 2022. 
            
            
               Efter at Kommissionen konkluderede, at nedgangen i jernbanetrafikken som følge af virkningerne af covid-19-udbruddet har varet ved, og at denne situation sandsynligvis vil vare ved indtil midten af 2021, vedtog den Kommissionens delegerede forordning (EU) 2020/2180 af 18. december 2020 om forlængelse indtil juni 2021 af referenceperioden i Europa-Parlamentets og Rådets forordning (EU) 2020/1429 om fastsættelse af foranstaltninger for at bidrage til et bæredygtigt jernbanemarked på baggrund af covid-19-udbruddet.
            
            
               2.VURDERING AF COVID-19-PANDEMIENS VIRKNINGER PÅ JERNBANETRAFIKKEN
            
            
               Kommissionen vurderede de data (om jernbanetrafikmængder), der er omhandlet i artikel 5, stk. 1, i forordning (EU) 2020/1429, fra januar 2019 til marts 2021 sammen med de data om passager- og godsmængder, som Eurostat har stillet til rådighed. 
            
            
               Begrænsninger af den frie bevægelighed for personer har påvirket passagermobiliteten siden marts 2020. Selv om medlemsstaterne gradvist ophævede begrænsningerne i sommeren 2020, indførte de nye foranstaltninger efter den kraftige stigning i anden bølge af pandemien i efteråret 2020. I begyndelsen af marts 2021 forventedes en helt eller delvis ophævelse af restriktionerne som følge af pandemien. De blev imidlertid skærpet igen i mange medlemsstater på grund af den kraftige stigning i en tredje bølge af pandemien. 
            
            
               Pandemien havde generelt større virkninger på personbefordringen end på godstransporten trods forskelle fra medlemsstat til medlemsstat. 
            
            
               ·Antallet af passagertog på nettet faldt med 6,9 % over et år i perioden marts 2020 — februar 2021 sammenlignet med samme periode 2019-2020. Navnlig faldt antallet af kommercielle passagertog med 27,9 %. Antallet af passagertog, der drives i henhold til forpligtelser til offentlig tjeneste ("PSO-personbefordring"), faldt med 5,5 % i samme periode. 
            
            
               ·Antallet af godstog på nettet faldt med 4,9 % i perioden marts 2020 — februar 2021 sammenlignet med samme periode 2019-2020. 
            
            
               ·Hvad angår virkningen af den anden bølge af pandemien faldt antallet af passagertog på nettet med 1,3 % i perioden oktober 2020 — februar 2021 sammenlignet med samme periode 2019-2020. Navnlig faldt antallet af kommercielle passagertog med 25,8 %. Antallet af PSO-passagertog steg med 1,3 % i samme periode. 
            
            
               ·Antallet af godstog faldt med 0,2 % i perioden oktober 2020 — februar 2021 sammenlignet med samme periode 2019-2020. 
            
            
               ·Blandt segmenterne for personbefordring havde pandemien en alvorlig og vedvarende virkning på den kommercielle drift. For de tjenester, der ydes i henhold til kontrakter om offentlig tjeneste, kan virkningen af krisen for så vidt angår persontrafikmængden undervurderes, hvis trafikdataene er udtrykt i tog-km, fordi det er den kompetente myndighed, der fastsætter togfrekvenserne. Antallet af passagerer ved udgangen af 2020 var fortsat halvdelen af, hvad det var ved udgangen af 2019, samtidig med at antallet af tog-km for PSO-personbefordring er stigende.
            
            
               ·Personbefordringen udtrykt i tog-km faldt med 11,4 % i perioden marts 2020 til februar 2021 sammenlignet med samme periode 2019-2020, og godstransporten faldt med 6,1 %. Hvad angår virkningen af den anden bølge af pandemien faldt antallet af passagertog-km på nettet med 6,1 % i perioden oktober 2020 — februar 2021 sammenlignet med samme periode 2019-2020, hvorimod godstransporten steg med 0,6 %.
            
            
               ·I perioden marts 2020 — februar 2021 faldt personbefordringen, der var omfattet af forpligtelser til offentlig tjeneste, udtrykt i tog-km med 5,9 % i forhold til samme periode 2019-2020, mens den kommercielle personbefordring faldt med 33,1 %. 
            
            
               ·Hvad angår virkningerne af den anden bølge af pandemien, steg PSO-personbefordringen udtrykt i tog-km i perioden oktober 2020 — februar 2021 med 0,6 % i forhold til samme periode 2019-2020, og den kommercielle personbefordring faldt med 30 %.
            
         
         
            
               I de tidligere data sammenlignes tendenserne i jernbanetrafikken i pandemien med de tilsvarende perioder før pandemien. Dette er grunden til, at data for marts 2021, selv om de stod til rådighed, ikke indgik i analysen (marts 2020 var den første måned, hvor pandemien begyndte at påvirke jernbanepassagerers mobilitet). 
            
            
               Dataene for marts 2021 indgik imidlertid i de data, der blev anvendt til at vurdere den forventede trafikudvikling i 2021. 
            
            
               Data (om antal tog og tog-km) fra infrastrukturforvalterne viser tydeligt, hvor markante virkningerne af covid-19-pandemien har været på udbuddet af tjenesteydelser inden for jernbanetransport, og hvor begrænset i tid og omfang genopretningen af jernbanetrafikken i sommeren 2020 har været, navnlig for den kommercielle personbefordring.  
            
            
               Kvartalsdata fra Eurostat om passager-km og ton-km transporteret med jernbane i 2020 viser udviklingen i efterspørgslen efter personbefordring og godstransport. Disse tal, der forelå frem til december 2020, viser den betydelige indvirkning på trafikmængderne af pandemiens første og anden bølge, navnlig for passagersegmentet. Desuden giver tallene indsigt i de mulige konsekvenser af den tredje bølge af pandemien i foråret 2021: 
            
            
               ·Trafikken målt i passager-km faldt i andet kvartal af 2020 med 75 % i forhold til andet kvartal 2019. Efter et kort opsving i tredje kvartal faldt den igen i fjerde kvartal med 56 % sammenlignet med fjerde kvartal 2019. 
            
            
               ·Antallet af passagerer i fjerde kvartal 2020 blev halveret i forhold til niveauet i samme periode i 2019. 
            
            
               ·Trafikken målt i ton-km faldt med 15 % i andet kvartal af 2020 i forhold til andet kvartal 2019, men steg derefter med 5 % i fjerde kvartal 2020 i forhold til samme kvartal 2019. 
            
            
               ·Godsmængden i ton, der blev flyttet med tog i fjerde kvartal 2020, steg med 3 % i forhold til 2019. 
            
            
               Ses der på de enkelte landes personbefordring, der var omfattet af forpligtelser til offentlig tjeneste, og den kommercielle personbefordring, har pandemien ramt disse to passagersegmenter på forskellig vis. Navnlig er niveauet for kommercielle tjenester stadig langt fra niveauet før krisen.  Når antallet af tog og tog-km-niveauet tages i betragtning, forekommer PSO-tjenesterne at være mere modstandsdygtige. Dog antyder det vedvarende lave antal passagerer og passager-km, som Eurostat har indberettet, at disse tjenester videreførte tjenesten trods det begrænsede antal passagerer på grund af de kompetente myndigheders fortsatte finansielle støtte. 
            
            
               ·I nogle lande blev driften af den kommercielle personbefordring indstillet i 2020 og er endnu ikke genoptaget, særlig i tilfælde hvor passagertallene i den kommercielle personbefordring allerede var lave før pandemien. 
            
            
               ·Selv i tilfælde, hvor de kommercielle tjenester var mere modstandsdygtige, forblev trafikniveauerne lavere end før pandemien, og hvilket fortsat truer lønsomheden for de jernbanevirksomheder, der leverer dem.
            
            
               ·Tilgængelige data viser, at pandemien siden marts 2020 har haft negative virkninger på jernbanesektoren og sågar har udsat nogle jernbanetransportoperatører for risiko for ikke at overleve.
            
            
               Desuden har pandemien ramt segmentet kommerciel (national og international) højhastighedspersonbefordring hårdt. Den hastige nedgang i antallet af tog-km for den kommercielle passagertransport i lande med et veletableret udbud af højhastighedstjenester bekræfter denne konklusion.  
            
            
               Trods det tydelige opsving i forbrugertilliden — det fremgår af det seneste foreliggende foreløbige skøn over Kommissionens månedlige forbrugertillidsindikator, der blev offentliggjort i april 2021, at indikatoren fortsatte sit opsving og nu ligger over det langsigtede gennemsnit — varer covid-19-pandemiens indvirkning på den offentlige transport fortsat ved. 
            
            
               Efter uændrede værdier i januar og februar 2021 førte en kraftig stigning i marts indikatorerne for de økonomiske forventninger (ESI) praktisk talt tilbage på sit langsigtede gennemsnit i EU for første gang, siden pandemien brød ud på det europæiske kontinent. Denne positive udvikling må betragtes med forsigtighed, da en del af de bagvedliggende rundspørger blev gennemført i begyndelsen af marts, hvor restriktionerne som følge af pandemien forventedes helt eller delvist ophævet, inden de blev strammet igen i mange medlemsstater senere i marts. Hvad angår udviklingen i de enkelte sektorer, ligger servicesektorens tillid i marts dog stadig et godt stykke under gennemsnittet på lang sigt og niveauet før pandemien
                  1
               . 
            
            
               I 2020 svækkedes EU's økonomi med 6,1 % og euroområdets med 6,6 %. Det opsving i Europas økonomi, som begyndte sidste sommer, stagnerede i fjerde kvartal 2020 og første kvartal 2021, fordi nye folkesundhedsmæssige foranstaltninger blev indført for at dæmme op for pandemiens anden bølge. Økonomierne i EU og i euroområdet ventes atter at vokse kraftigt, efterhånden som vaccinationstallene stiger, og restriktionerne lempes. Ifølge Europa-Kommissionens økonomiske prognose fra foråret 2021 vil EU's økonomi vokse med 4,2 % i 2021 og med 4,4 % i 2022. Økonomien i euroområdet ventes at vokse med henholdsvis 4,3 % i år og 4,4 % næste år. Trods den betydelige opgradering af vækstudsigterne i forhold til den foregående prognose må medlemsstaterne først forvente at se deres økonomier tilbage på niveauet før krisen ved udgangen af 2022
                  2
               . 
            
            
               Medlemsstaterne anvendte mere målrettede, mindre strenge mobilitetsbegrænsende foranstaltninger i den anden bølge sammenlignet med den første bølge. Ikke desto mindre havde de trufne foranstaltninger stadig negative virkninger på jernbanetrafikken, og jernbanevirksomhedernes økonomiske ligevægt lider stadig under virkningerne af pandemiens første bølge. 
            
            
               Udbruddet af den anden bølge af pandemien hindrede en hurtig genopretning af jernbanetrafikken, særlig hvad angår personbefordring med jernbane. I oktober og november 2020 indførte medlemsstaterne nye begrænsninger af mobiliteten. Virkningerne af en forbedring af folkesundhedssituationen som følge af vaccinationskampagnen vil sandsynligvis først slå igennem i efteråret 2021. Ikke desto mindre er passagertallet endnu ikke genoprettet fuldt ud, men ligger i fjerde kvartal af 2020 fortsat på ca. halvdelen af niveauet før pandemien. Navnlig for den kommercielle passagertrafik kan det vare længere end forventet at nå tilbage til niveauet før pandemien.
            
            
               På grundlag af ovenstående konkluderer Kommissionen for det første, at den konstaterede nedgang i omfanget af jernbanetrafikken som følge af udbruddet af pandemien varer ved. For det andet anser Kommissionen det for meget sandsynligt — trods den forventede forbedring af de offentlige sundhedsforhold — at pandemien vil få en vedvarende negativ indvirkning på jernbanetrafikken og jernbanevirksomhedernes i forvejen vanskelige finansielle situation, i det mindste indtil udgangen af indeværende år. Med den forlængede periode for anvendelsen af forordningen med seks måneder indtil udgangen af december 2021 pålægges jernbaneinfrastrukturforvalterne at forelægge et nyt datasæt. Det nye datasæt vil indgå i grundlaget for vurderingen af situationen ved udgangen af 2021.
            
            
               Som følge heraf foreslår Kommissionen at forlænge referenceperiodens varighed med seks måned indtil den 31. december 2021.
            
         
         
            
               3.HØRINGER FORUD FOR RETSAKTENS VEDTAGELSE
            
            
               I henhold til artikel 6, stk. 4, i forordning (EU) 2020/1429 hører Kommissionen inden vedtagelsen af en delegeret retsakt eksperter, som er udpeget af hver enkelt medlemsstat, i overensstemmelse med principperne i den interinstitutionelle aftale om bedre lovgivning af 13. april 2016. I forbindelse udarbejdelsen af udkastet til denne delegerede retsakt hørte Kommissionen ekspertgruppen om adgang til jernbanemarkedet (GERM).
            
            
               4.JURIDISKE ASPEKTER AF DEN DELEGEREDE RETSAKT
            
            
               Ved artikel 1 ændres "referenceperioden", i løbet af hvilken de midlertidige regler for opkrævning af afgifter for brug af jernbaneinfrastruktur og undtagelserne fra afgiftsprincipperne som omhandlet i kapitel IV i direktiv 2012/34/EU finder anvendelse. Den finder anvendelse på infrastruktur, der anvendes til indenlandsk og international jernbanetransport, som er omfattet af nævnte direktiv. 
            
            
               For at undgå en alvorlig retsusikkerhed bør denne delegerede forordning vedtages efter hasteproceduren i henhold til artikel 5, stk. 3, i forordning (EU) 2020/1429. Denne delegerede forordning træder derfor i kraft uden ophold dagen efter offentliggørelsen i Den Europæiske Unions Tidende og finder anvendelse, så længe der ikke er gjort indsigelse. 
            
            
               
            
               KOMMISSIONENS DELEGEREDE FORORDNING (EU) …/…
            
            
               af 28.6.2021
            
            
               om forlængelse af referenceperioden i Europa-Parlamentets og Rådets forordning (EU) 2020/1429 af 7. oktober 2020 om fastsættelse af foranstaltninger for at bidrage til et bæredygtigt jernbanemarked på baggrund af covid-19-udbruddet
            
            
               (EØS-relevant tekst)
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Europa-Parlamentets og Rådets forordning (EU) 2020/1429 af 7. oktober 2020 om fastsættelse af foranstaltninger for at bidrage til et bæredygtigt jernbanemarked på baggrund af covid‑19-udbruddet
                  3
               , særlig artikel 5, stk. 2, og 
            
            
               ud fra følgende betragtninger:
            
            
               (1)Covid-19-pandemien har ført til en brat nedgang i jernbanetrafikken grundet et betydeligt fald i efterspørgslen og direkte foranstaltninger truffet af medlemsstaterne til at inddæmme pandemien. 
            
            
               (2)Disse omstændigheder ligger uden for jernbaneselskabernes kontrol, og disse virksomheder har haft betydelige likviditetsproblemer og store tab og risikerer i nogle tilfælde at blive insolvente.  
            
            
               (3)For at afbøde de negative økonomiske virkninger af covid-19-udbruddet og støtte jernbanevirksomhederne giver forordning (EU) 2020/1429 medlemsstaterne mulighed for at give infrastrukturforvalterne tilladelse til at nedsætte, give afkald på eller udsætte betalingen af afgifter for adgang til jernbaneinfrastrukturen. Denne mulighed blev indrømmet fra den 1. marts 2020 til den 31. december 2020 og forlænget ved Kommissionens delegerede forordning (EU) 2020/2180
                  4
                indtil den 30. juni 2021 (herefter "referenceperioden").
            
            
               (4)Begrænsninger af mobiliteten i løbet af pandemien havde betydelige virkninger på brugen af personbefordring med jernbane. Jernbanegodstransporten blev også påvirket, men ikke i så udstrakt grad. Det fremgår af de data, som jernbaneinfrastrukturforvalterne i Unionen har forelagt, at pandemien ramte passagersegmentet hårdere, navnlig den kommercielle passagertransport, hvor udbuddet blev væsentligt reduceret i alle medlemsstater og ikke er nået tilbage til 2019-niveauerne. I perioden marts 2020 — februar 2021 faldt personbefordringen udtrykt i tog-km med 11,5 % i forhold til samme periode 2019-2020, mens godstransporten faldt med 6,1 %. I perioden marts 2020 — februar 2021 faldt den del af personbefordringen, der drives i henhold til forpligtelser til offentlig tjeneste, udtrykt i tog-km med 5,9 % i forhold til samme periode 2019-2020, mens den kommercielle personbefordring faldt med 33,1 %. I fjerde kvartal af 2020 faldt passagertrafikken målt i passager-km med 56 %, og antallet af passagerer blev halveret i forhold til samme periode i 2019. Denne tendens kan have betydelige virkninger for konkurrencen på jernbanepassagermarkederne, virkeliggørelsen af et reelt fælles europæisk jernbaneområde og i sidste ende overgangen til en mere bæredygtig transportsektor, hvor flere mennesker og mere gods transporteres ad jernbane. Godstrafikken i ton-km steg med 5 % i fjerde kvartal af 2020 i forhold til 2019, og godsmængden i ton, der blev transporteret med tog, steg med 3 %. 
            
            
               (5)Data fra Verdenssundhedsorganisationen viser, at antallet af dagligt registrerede tilfælde af covid-19 i Europa stadig er meget højt, idet de indberettede tilfælde den 9. maj 2021 udgjorde 107 253 blot på denne dag. 
            
            
               (6)Ved udgangen af april 2021 fremhævede Det Europæiske Center for Forebyggelse af og Kontrol med Sygdomme, at "Europa står ved et kritisk vendepunkt i bekæmpelsen af covid-19. Mange lande er i øjeblikket i færd med at lempe restriktionerne, nogle på baggrund af et stigende antal tilfælde og med nye varianter, samtidig med at der stadig gennemføres landsdækkende vaccinationsprogrammer."
            
         
         
            
               (7)Nedgangen i jernbanetrafikken i forhold til niveauet i den tilsvarende periode i de foregående år fortsætter og vil sandsynligvis fortsætte, i det mindste indtil vaccinationsprocessen er afsluttet. Denne situation er resultatet af covid-19-udbruddets konsekvenser.
            
            
               (8)Det er derfor nødvendigt at forlænge den referenceperiode, der er fastsat i artikel 1 i forordning (EU) 2020/1429, indtil udgangen af december 2021. 
            
            
               (9)Hvis Europa-Parlamentet og Rådet gransker nærværende forordning i hele den indsigelsesperiode, der er fastsat i artikel 6, stk. 6, i forordning (EU) 2020/1429, vil nærværende forordning først træde i kraft efter udløbet af den referenceperiode, der i øjeblikket er fastsat i artikel 1 i forordning (EU) 2020/1429. For at undgå retsusikkerhed bør nærværende forordning vedtages efter hasteproceduren i artikel 7 i forordning (EU) 2020/1429, og den bør grundet sagens hastende karakter træde i kraft dagen efter offentliggørelsen i Den Europæiske Unions Tidende — 
            
            
               VEDTAGET DENNE FORORDNING:
            
            
               Artikel 1
            
            
               Artikel 1 i forordning (EU) 2020/1429 affattes således:
            
            
               "Artikel 1
            
            
               Denne forordning fastsætter midlertidige regler for opkrævning af afgifter for brug af jernbaneinfrastruktur, jf. kapitel IV i direktiv 2012/34/EU. Den finder anvendelse på infrastruktur, der anvendes til indenlandsk og international jernbanetransport, som er omfattet af nævnte direktiv, i perioden fra den 1. marts 2020 til den 31. december 2021 ("referenceperioden")."
            
            
               Artikel 2
            
            
               Denne forordning træder i kraft dagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 28.6.2021.
            
            
               
                     På Kommissionens vegne
               
               
                     Formand
                     Ursula VON DER LEYEN
               
            
         
         
            
                  
                     (1)
                  
                        
                  European Business Cycle Indicators.
                   1st Quarter 2021 (europa.eu)
                  .
               
               
                  
                     (2)
                  
                        Links til den økonomiske prognose fra foråret 2021 findes her: 
                  Økonomisk prognose — foråret 2021:
                   Ærmerne rulles op (europa.eu)
                  .
               
               
                  
                     (3)
                  
                        EUT L 333 af 12.10.2020, s. 1. 
               
               
                  
                     (4)
                  
                        Kommissionens delegerede forordning (EU) 2020/2180 af 18. december 2020 om forlængelse af referenceperioden i Europa-Parlamentets og Rådets forordning (EU) 2020/1429 om fastsættelse af foranstaltninger for at bidrage til et bæredygtigt jernbanemarked på baggrund af covid-19-udbruddet (EUT L 433 af 22.12.2020, s. 37).